Petrus, Dei gratia Carnotensis episcopus, viris venerabilibus et amicis in christo carissimis abbati et conventui sancti Benedicti supra Ligerim salutem et Spiritus Sancti consolationem. Innotuit nobis dilectus noster, Ansellus de Botemvillari, miles, quod quandam habet in nostro episcopatu decimam, quam videlicet ecclesie vestre intuitu elemosine intendit humiliter erogare, ut beneficiis domus vestre possit vobiscum in perpetuum munerari. Nos vero, ad ipsius petitionem, opus tam benignum benignius recepimus et donum vobis collatum gratum habemus, et dantis devotionem in Domino laudabilem gerimus et acceptam; placeret equidem nobis ut, ad istius exemplum, decimarum illiciti possessores in debitam ecclesiarum hereditatem ipsas intenderent revocare.